
EXPUNERE DE MOTIVE

1.
INTRODUCERE

De la adoptarea, în 1994, a Acordului privind aspectele legate de comerț ale drepturilor de proprietate intelectuală (Acordul TRIPS) al Organizației Mondiale a Comerțului (OMC), țările cel mai puțin dezvoltate (LDC) au fost scutite de majoritatea obligațiilor în temeiul TRIPS pentru o perioadă de zece ani, dincolo de scutirea generală de un an pentru toți membrii OMC prevăzută la articolul 66.1. Același articol prevede și posibilitatea unor prelungiri ulterioare ale acestui termen, în urma unei cereri motivate corespunzător. În 2005, la cererea specifică a LDC, scutirea a fost prelungită până la 1 iulie 2013.

Având în vedere că se apropie termenul, Haiti a depus la 5 noiembrie 2012, în numele grupului LDC, o cerere oficială de prelungire a perioadei de tranziție (a se vedea documentul OMC IP/C/W/583). De data aceasta, în loc să ceară o prelungire pentru o perioadă specificată, calculată în ani, grupul LDC a solicitat o scutire „… până când […] încetează să mai facă parte dintre țările cel mai puțin dezvoltate”
. 
Mai jos, se găsește un rezumat al contextului cererii formulate de grupul LDC.

2.
REZUMAT

Preambulul la Acordul TRIPS recunoaște nevoia specifică a LDC de flexibilitate maximă în punerea în aplicare internă a legilor și a reglementărilor, având în vedere obiectivul de a le permite acestor țări să-și creeze o bază tehnologică robustă și viabilă. Preambulul le-a acordat, de asemenea, LDC zece ani de grație, începând din 1995, pentru aplicarea majorității obligațiilor TRIPS. Perioada de tranziție putea fi prelungită în urma unei cereri specifice, astfel că, în 2005, LDC au solicitat o prelungire cu 15 ani și, în cele din urmă, au obținut una de 7,5 ani, până la 1 iulie 2013. Între timp, Declarația de la Doha din 2001 privind TRIPS și sănătatea publică a prelungit deja până în 2016 termenul de grație în care LDC trebuie să se conformeze dispozițiilor privind patentele și protecția datelor pentru produsele farmaceutice.

În discuțiile care au dus la decizia din 2005 de a prelungi termenul-limită pentru respectarea obligațiilor TRIPS, una dintre chestiunile ridicate a fost dacă prelungirea ar trebui acordată fiecărei țări în parte sau tuturor LDC ca grup. În acordul final, prelungirea s-a acordat tuturor LDC ca grup. Când Consiliul TRIPS a acceptat prelungirea din 2005, el a instituit, de asemenea, un proces pentru asistarea LDC la punerea în aplicare a TRIPS în cadrul regimului național privind proprietatea intelectuală. Consiliul TRIPS a cerut LDC să-și identifice nevoile prioritare în ceea ce privește cooperarea tehnică și financiară și le-a cerut țărilor dezvoltate să ajute la depășirea nevoilor identificate. S-a mai cerut, de asemenea, o colaborare sporită cu Organizația Mondială a Proprietății Intelectuale și cu alte organizații internaționale relevante. S-a pus atunci accentul pe prioritățile individuale ale fiecăreia dintre LDC și pe asigurarea îndeplinirii nevoilor respective.

Recunoscând utilitatea proprietății intelectuale pentru dezvoltare, miniștrii prezenți la reuniunea pregătitoare regională pentru Africa de la Dar es Salaam, din martie 2013, înainte de revizuirea ministerială anuală realizată de Consiliul Economic și Social al ONU, de exemplu, se afirmă că „decidenții politici din Africa ar trebui să-și intensifice eforturile de dezvoltare a cadrelor lor juridice și politice, inclusiv a legislației și a politicii în domeniul proprietății intelectuale, pentru a descătușa potențialul neutilizat al regiunii”. Prin urmare, alte amânări în punerea în aplicare a dispozițiilor TRIPS ar putea să împiedice posibilitățile de dezvoltare ale LDC. Iar o amânare fără termen ar putea, de asemenea, să elimine orice stimulent pentru vreun progres în aplicarea dispozițiilor respective. Cu toate acestea, unele LDC au făcut progrese mai mari decât altele în punerea în aplicare a acestora. Ținând seama de acest lucru, este acceptabilă soluția unei prelungiri limitate. O prelungire limitată ar trebui însoțită de măsuri suplimentare de asistență tehnică, domeniu în care UE a fost un furnizor important. Mai mult, ar fi utilă o analiză detaliată a situației aplicării legislației TRIPS pe teren, în fiecare LDC, pentru a avea o imagine mai clară a lucrurilor și a putea astfel pune la dispoziție o asistență eficace în funcție de priorități.
Pentru a împiedica devierea dezbaterii din cadrul OMC de la chestiunea în discuție, noua decizie privind prelungirea scutirii ar trebui să urmeze structura generală a celei din 2005. Trebuie remarcat faptul că LDC s-au angajat ca, în perioada de tranziție, să nu reducă nivelul de protecție a proprietății intelectuale existent deja în țările respective. În plus, prezenta decizie privind scutirea generală a LDC de la punerea în aplicare a TRIPS ar trebui păstrată separat de decizia Consiliului TRIPS din 27 iunie 2002 privind „Prelungirea perioadei de tranziție … pentru membrii LDC în ceea ce privește anumite obligații legate de produsele farmaceutice”.

3.
RECOMANDARE

Ca răspuns la solicitarea grupului LDC, Comisia recomandă Consiliului Uniunii Europene să adopte următoarea poziție a Uniunii: Membrii din rândul țărilor cel mai puțin dezvoltate nu ar trebui să aibă obligația aplicării dispozițiilor Acordului TRIPS, altele decât articolele 3, 4 și 5, pe o perioadă nu mai lungă decât durata prelungirii acordate anterior, în 2005, sau până când nu încetează să mai facă parte dintre țările cel mai puțin dezvoltate, oricare dintre acestea intervine prima. Până atunci, s-ar putea acorda atenția cuvenită stadiilor variate de aplicare a dispozițiilor TRIPS în diferitele LDC și modului în care se poate utiliza în continuare asistența tehnică pentru a ajuta la remedierea neajunsurilor, punându-se accentul în special pe domeniile cu cea mai mare utilitate imediată. În timpul perioadei de prelungire, LDC nu ar trebui să-și diminueze nivelul atins de protecție a proprietății intelectuale sub standardele stabilite de TRIPS.

2013/0161 (NLE)

Propunere de
DECIZIE A CONSILIULUI
de stabilire a poziției Uniunii Europene în cadrul Consiliului TRIPS al Organizației Mondiale a Comerțului privind cererea de prelungire a perioadei de tranziție în temeiul articolului 66.1 pentru țările cel mai puțin dezvoltate
CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (4) și articolul (218) alineatul (9),

având în vedere propunerea Comisiei Europene,

întrucât:

(1)
La 5 noiembrie 2012, Haiti, în numele grupului LDC, a solicitat oficial prelungirea perioadei de tranziție pentru punerea în aplicare a Acordului privind aspectele legate de comerț ale drepturilor de proprietate intelectuală (Acordul TRIPS) al Organizației Mondiale a Comerțului (OMC), în temeiul articolului 66.1 din acordul respectiv.

(2)
Perioada de tranziție actuală, acordată prin Decizia Consiliului TRIPS din 29 noiembrie 2005 (IP/C/40), urmează să expire la 1 iulie 2013.

(3)
Articolul 66.1 din Acordul TRIPS prevede că Consiliul TRIPS „la cererea motivată corespunzător a unui membru dintre țările cel mai puțin dezvoltate, acordă prelungirea acestei perioade”.

(4)
Efectul de pârghie și protecția proprietății intelectuale este un factor-cheie în promovarea creșterii socioeconomice, așa cum au recunoscut, de exemplu, miniștrii prezenți la reuniunea pregătitoare regională pentru Africa de la Dar es Salaam, din martie 2013, înainte de revizuirea ministerială anuală realizată de Consiliul Economic și Social al Organizației Națiunilor Unite, care a făcut un apel la intensificarea eforturilor de elaborare a unui cadru juridic și politic, printre altele, pentru proprietatea intelectuală.
(5)
Membrii din rândurile țărilor celor mai puțin dezvoltate (LDC) au progresat în ritmuri și până la profunzimi diferite în aplicarea Acordului TRIPS al OMC.

(6)
S-au făcut pași importanți în domeniul proprietății intelectuale în mai multe LDC, dar continuă să fie adevărat că LDC au nevoi și cerințe speciale și continuă să se confrunte cu constrângeri economice, financiare și administrative, prin urmare necesită mai mult timp și flexibilitate pentru a pune în aplicare dispozițiile TRIPS.

(7)
În consecință, este necesară prelungirea perioadei de tranziție pentru punerea în aplicare a Acordului TRIPS în țările cel mai puțin dezvoltate membre ale OMC,

ADOPTĂ PREZENTA DECIZIE: 

Articolul 1

1.
Poziția care trebuie adoptată de Uniunea Europeană în cadrul Consiliului TRIPS al Organizației Mondiale a Comerțului privind cererea de prelungire a perioadei de tranziție în temeiul articolului 66.1 pentru țările cel mai puțin dezvoltate este că LDC nu ar trebui să aibă obligația aplicării dispozițiilor Acordului TRIPS, altele decât articolele 3, 4 și 5, pe o perioadă nu mai lungă decât durata prelungirii acordate anterior, în 2005, sau până la data la care încetează să mai facă parte dintre țările cel mai puțin dezvoltate, oricare dintre acestea intervine prima 

2.
În timpul perioadei de prelungire, LDC nu ar trebui să-și diminueze nivelul atins de protecție a proprietății intelectuale sub standardele stabilite de TRIPS.

3.
În această perioadă, ar trebui să se acorde atenția cuvenită stadiilor variate de aplicare a dispozițiilor TRIPS din diferitele LDC și modului în care se pot utiliza în continuare asistența tehnică și programele de consolidare a capacităților pentru a ajuta la remedierea neajunsurilor, punându-se accentul în special pe domeniile cu cea mai mare utilitate imediată. 

Articolul 2

Prezenta decizie intră în vigoare la data adoptării. 

Adoptată la Bruxelles,

Pentru Consiliu


Președintele
�	Textul propus de decizie a Consiliului TRIPS în cadrul Comunicatului LDC spune: „Membrii din rândurile țărilor celor mai puțin dezvoltate nu vor avea obligația aplicării dispozițiilor acordului, altele decât articolele 3, 4 și 5, până când nu încetează să mai facă parte dintre țările cel mai puțin dezvoltate”.

